นายกรัฐมนตรี ขอบคุณประชาชนทุกคนที่แสดงพลังออกมาเลือกตั้ง ย้ำยึดมั่นพระบรมราโชวาทฯให้คนดีปกครองบ้านเมือง
ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรี ปฎิเสธตอบคำถามของสื่อมวลชน ซึ่งส่วนใหญ่เป็นประเด็นที่เกี่ยวกับการจัดการเลือกตั้ง การจัดตั้งรัฐบาลและคะแนนเสียงของพรรคพลังประชารัฐ        นายกรัฐมนตรี ยืนยันว่า ตนเองไม่ได้มีส่วนเกี่ยวข้องกับการจัดตั้งรัฐบาล เพราะถือเป็นเรื่องของฝ่ายการเมือง แต่ในฐานะนายกฯ และหัวหน้า คสช. ขอขอบคุณประชาชนทุกคนที่แสดงพลังออกมาเลือกตั้งและจะตั้งใจบริหารงานในฐานะนายกฯ และหัวหน้า คสช. ไปจนกว่าจะมีรัฐบาลใหม่ตามรัฐธรรมนูญ     ทั้งนี้ นายกรัฐมนตรี ได้ขอบคุณประชาชนทุกคน และข้าราชการที่มีส่วนเกี่ยวข้องกับการเลือกตั้ง พร้อมกล่าวถึงการน้อมนำพระบรมราโชวาท ของสมเด็จพระเจ้าอยู่หัว ที่ได้อัญเชิญพระบรมราโชวาทของพระบาทสมเด็จพระปรมินทรมหาภูมิพลอดุลยเดชบรมมนาถบพิตร ที่ให้คนดีปกครองบ้านเมือง หรือปฏิบัติราชการที่ต้องดุแลทุกข์สุขของประชาชนอย่างสมศักดิ์ศรีและเป็นข้าราชการที่ดีของแผ่นดิน ถือเป็นการสืบสาน รักษา ต่อยอดความเป็นอัตลักษณ์ที่ดีของประเทศไทย        นายกรัฐมนตรี กล่าวต่อว่า การที่ตนเองได้ชี้แจงเรื่องการทำงาน จะเห็นว่าไม่เกี่ยวเรื่องการเมือง โดยตราบใดที่ยังเป็นรัฐบาก็จะทำหน้าที่ไปเช่นนี้ให้เหมือน 5 ปีที่ผ่านมา และจะทำให้ดีขึ้น และอยากให้ประชาชนเกิดความเข้าใจ และให้ความร่วมมือ        นายกรัฐมนตรี ได้แนะนำหนังสือเกี่ยวกับจุดจบของทุกประเทศบนโลกใบนี้ หากเดินหน้าพัฒนาประเทศ โดยไม่ศึกษาประวัติศาสตร์ความเป็นมา นอกจากนี้ยังได้อ่านหนังสือที่มีข้อความสำคัญว่า ทุกคนต่างมีความหวังมีความฝัน แต่ทุกคนอาจปล่อยความหวัง ความฝันเหล่านี้ไป เหมือนปล่อยว่าวไปในอากาศ ดังนั้นหากเปรียบเป็นประเทศ เราต้องทำทุกอย่างให้มีความเข้มแข็ง